Document ID: /roh_data/filtered/fineweb-2-filterrobots_roh.jsonl.gz/67225

La jamna dils 3 tochen ils 7 da matg ha nies pumpier Sandro Tomaschett frequentau il cuors da basa per instructurs a Seewen el cantun Sviz. Sigl areal beinendrizzau ein ils participonts vegni scolai intensivamein en vesta a lur pensum sco instructur, quei cun agid d’ina buna mischeida da teoria e pratica. Susteni ein ils futurs instructurs d’in maun vegni dils scolasts da classa fetg cumpetents, sco da l’auter maun era entras la formatura da carschi. Las persunas numnadas han capiu da colligiar la teoria culla pratica – quei per gronda part a moda giugonta e fetg sempla. Lur feedback ed encuraschament d’ughegiar dad ir vias novas ha promoviu la creativitad dils participonts, aschia che las lecziuns ein vegnidas di per di qualitativamein meglieras. Tut priu havein nus tuts saviu profitar nundetg dils inputs retscharts e dallas experientschas fatgas eifer quella jamna fetg intensiva, denton era nundetg interessanta. Il cuors da basa ei denton mo l’entschatta dalla via digl instructur; uss vala ei da star vinavon „vid il bal“ e dad esser aviarts pils proxims pass e la lavur en connex cugl instruir.